Loftet er så gennemhullet, at man flere steder direkte kan se isoleringen - og sådan har det faktisk været i flere år. Alligevel er det ikke lykkedes for Klarup Skole, at få Aalborg Kommune til at punge ud til en renovering. Den konstituerede inspektør Bjarne Jensen siger: - Vi har i mange år ønsket os flere forbedringer på skolen, men hver gang er vi blevet rykket til næste og næste års budget. Nu har Arbejdstilsynet givet os et påbud, og nu sker der noget. Det er hensynet til arbejdsmiljøet, der får tilsynet til at skride ind. Eleverne forstår ikke, at de kommer i anden række: - Det burde være os, der først blevet taget hensyn til, så jeg synes, at fremgangsmåden er forkert, siger elevrådsformand Christian Gorm Tølbøl til TV2 Nord. Aalborgs Borgmester ønskede i dag ikke at kommentere situationen på Klarup Skole - og den ansvarlige rådmand Henrik Thomsen er på ferie. Derfor må næstformanden i skole og Kulturudvalget Mads Sølver Pedersen (Venstre) tage skraldet: - Selvfølgelig er det ikke rimeligt, at der skal et påbud til fra Arbejdstilsynet, før der sker noget. Vi er ved at undersøge sagen, så vi kan få de ting bragt i orden". Paradoksalt blev Venstre stemt ned i deres forsøg på at skaffe skolerne flere penge i det seneste budget i Aalborg Kommune - til gengæld er der nu sat navne på dem der får penge de næste 3 år - og her er Klarup skole med, lover Mads Sølver Pedersen. Ud over rockwoolstøv i gymnastiksalen er der også problemer med indeklimaet i de mindste elevers klasseværelser på Klarup Skole - og så mangler der udluftning flere steder. Alt i alt har det medført 3 påbud fra Arbejdstilsynet.

Referat:
Klarup skoles gymnastiksal er så nedslidt, at Arbejdstilsynet nu har sagt stop. Salen må ikke længere bruges normalt pga. rockwoolstøv i luften.